**Forskrift om skolerute for Aurskog-Høland kommune, Akershus**

**§1 Innledning**

Aurskog-Høland kommunestyre har 26.06.24 fastsatt forskrift om ferie og fridager for elevene i skolene i Aurskog-Høland kommune. Forskriften trer i kraft 01.08.24 med virkning fra skoleåret 2024-2025. Forskriften gjelder for alle de kommunale grunnskolene i Aurskog-Høland kommune. Forskriften er gitt med hjemmel i opplæringsloven § 14-1.

**§2 Skoleåret**

Skoleåret skal strekke seg over minst 38 skoleuker innenfor en ramme på 45 sammenhengende uker.

**§3 Årlig skolerute**

For hvert skoleår fastsetter kommunedirektøren en skolerute. Den skal gi oversikt over elevenes skoleferier og andre skolefrie dager i grunnskolen i Aurskog-Høland kommune, og dager når skolefritidsordningen (SFO) er sommerstengt. Skoleruta skal publiseres på kommunens nettsider innen utgangen av desember året før. Skolene skal hvert år informere foreldrene om skoleruta etter at den er vedtatt for neste skoleår.

**§4 Nasjonale prøver og eksamen**

Skoleruta skal være tilpasset avviklingen av nasjonale prøver og sentralt gitt eksamen.

**§5 Fellesregler og lokale unntak**

1. Oppstart og avslutning av skoleåret, høstferie, juleferie, vinterferie og påskeferie skal som hovedregel være likt for alle skolene i kommunen. På grunn av fylkeskommunale ordninger for skoleskyss, skal oppstart og avslutning av skoleåret avklares med Akershus fylkeskommune.
2. Skolene kan gjøre lokale endringer hvis særlige grunner taler for det. Dette må godkjennes av samarbeidsutvalget (SU) ved den aktuelle skole. Saken skal sendes til endelig godkjenning hos administrativ skoleeier, etter at den har vært vurdert av fagstab oppvekst.
3. Lokale endringer etter bokstav b skal publiseres på skolens og kommunens nettsider, i god før oppstart av nytt skoleår. I god tid før neste skoleår skal skolen også skriftlig informere foreldre (både til elever ved skolen og nye fra neste skoleår) om avvikende datoer.

**§6 Ikrafttredelse**

Denne kommunale forskriften er vedtatt av kommunestyret i Aurskog-Høland 26.06. 2024 og trer i kraft fra 01.08.2024.